### | | | | --- | --- | | | | | --- | | **Byråd** 29. maj 2018 Sagsnr. 710-2018-10840 Dok.nr. 710-2018-132762 Sagsbehandler DPHNED | | 84.                 Kommunal frokostordning i daginstitutioner - Åbent

###

|  |  |
| --- | --- |
| Tidl. politisk behandling | BY, 31.05.16, pkt. 101 |
| Forventet sagsgang | BS-U, ØK, BY |
| Lovgrundlag | Dagtilbudslovens §§ 16-17 |

**SAGENS INDHOLD**

Forældrene i de enkelte daginstitutioner skal hvert andet år
have mulighed for at tage stilling til, om institutionen skal være omfattet af
kommunens frokostordning. Hvis ikke forældrene fravælger ordningen, er
institutionen ifølge dagtilbudsloven

omfattet af frokostordningen.

I forlængelse heraf skal Byrådet i denne sag tage stilling
til:

· Tidsperiode for den kommunale frokostordning

· Maksimumtakster for den kommunale frokostordning og den forældrearrangerede
frokostordning gældende for den nye periode.

Sidste gang, der blev taget stilling til frokostordningen i
Favrskov Kommune var i 2016. Her blev der stemt om ordningen for perioden 1. januar
2017 til og med 31. december 2018. I løbet af august 2018 skal forældrene i de
enkelte daginstitutioner tage stilling til frokostordningen med virkning fra 1.
januar 2019.

Den kommunale frokostordning, som børnene i [adresse]
tilbydes fra 1. januar 2019, vil være et koldt
frokostmåltid leveret hver dag til institutionen af en ekstern leverandør. Der vil være mulighed for ’smør selv’ med forskelligt
pålæg/tilbehør samt grønt. Der kan bestilles madpakker, hvis børnene skal på
tur. Der tages højde for Fødevarestyrelsens anbefalinger i forhold til
sammensætning af maden og særlige forhold for vuggestuebørn. Det er i
dag et krav til leverandøren, at der skal leveres frisklavet mad med mindst
mulig brug af halvfabrikata. Leverandøren skal benytte danske og økologisk
dyrkede råvarer, hvor det er muligt.

Ud over den kommunale frokostordning beskriver Dagtilbudsloven
følgende kostordninger:

· Den forældrearrangerede frokostordning. Forældrene kan beslutte
at etablere en forældrearrangeret frokostordning, hvis forældrene har fravalgt
den kommunale frokost.

· Den forældrearrangerede madordning. Denne ordning kan etableres
uafhængigt af, om børnene modtager et frokostilbud.

I nedenstående tabel 1 ses hvilke ordninger, der er
etableret i [adresse] i dag:

Tabel 1: Oversigt over frokost- og madordninger etableret i
nuværende periode

|  |  |  |
| --- | --- | --- |
| **Kommunal**  **frokostordning** | **Forældrearrangeret frokostordning** | **Forældrearrangeret madordning** |
| Etableret i Børnehuset Rønbækken, [adresse], [adresse], Den Integrerede institution Børnely og [adresse].  Øvrige institutioner har fravalgt ordningen. | Ikke etableret. | Etableret i enkelte af institutionerne - primært frugtordninger til børnenes eftermiddagsmad. |

De forskellige frokost- og madordninger er yderligere
beskrevet i vedlagte bilag 1.

Jf. dagtilbudsloven er det Byrådet, som beslutter hvilke
institutioner, der betragtes som én enhed i forbindelse med
frokostafstemningen. Byrådet vedtog 31. maj 2016, at institutioner betragtes
som én enhed ved frokostafstemningen, hvis institutionerne har fælles daglig
leder og geografisk ligger tæt på hinanden (se bilag 2).

Børn og Skole foreslår, at
nuværende ordninger og principper for maden videreføres uændret (se bilag 1).

**VURDERING**

Børn og Skole vurderer, at det med en prisfremskrivning af
de nuværende maksimumtakster fortsat er muligt at få et sundt frokostmåltid,
der opfylder Fødevarestyrelsens anbefalinger.

Børn og Skole vurderer herudover, at fravalgsperioden forsat
skal være to-årig - dvs., at den kommende fravalgsperiode, der stemmes om, vil
være fra 1. januar 2019 til og med 31. december 2020.

**ØKONOMI**

Byrådet skal inden forældrenes afstemning fastsætte
maksimumtakster for den kommunale frokostordning og den forældrearrangerede
frokostordning.

Børn og Skole foreslår, at de nuværende maksimumtakster
fremskrives til 2018-priser. De prisfremskrevne maksimumtakster fremgår af
nedenstående tabel 2.

En fremskrivning til 2018-priser vil betyde, at taksten for den
kommunale frokostordning maksimalt kan udgøre 450 kr. pr. barn pr. måned i 11
måneder. I dag er maksimumtaksten 435 kr. (i 2016-priser), mens den faktiske
takst er på 400 kr. pr. barn pr. måned i 11 måneder. Den faktiske takst er et
resultat af den aftale, der er indgået med den nuværende leverandør. Den
kommunale frokostordning er udgiftsneutral for kommunen.

Ved den forældrearrangerede frokostordning foreslår Børn og
Skole ligeledes, at den nuværende maksimumtakst på 544 kr. pr. barn pr. måned i
11 måneder (i 2016-priser) fremskrives til 2018-priser. Det vil betyde en
maksimumtakst på 563 kr. for frokostmåltidet pr. barn pr. måned i 11 måneder –
dog maksimalt 34 kr. pr. dag, hvis ordningen kun gælder enkelte dage. Taksten
for den forældrearrangerede frokost svarer til 450 kr. + moms. Beløbet er højere
end taksten for den kommunale frokostordning, da der ikke kan afløftes moms på
den forældrearrangerede ordning. Dermed bliver købsværdien for den kommunale og
forældrearrangerede frokostordning ligestillet (se bilag 1).

Kommunen skal give friplads- og søskendetilskud til den
kommunale frokostordning og fripladstilskud til den forældrearrangerede
frokostordning. Der er ikke lovhjemmel til at give søskendetilskud til den
forældrearrangerede frokostordning eller friplads- og søskendetilskud til den
forældrearrangerede madordning. Byrådet vedtog 31.
maj 2016, at der ikke gives økonomisk tilskud til forældrearrangerede
madordninger.

Tabel 2: Oversigt over takster mv. for de forskellige
frokost- og madordninger

|  |  |  |  |
| --- | --- | --- | --- |
|  | **Kommunal**  **frokostordning** | **Forældrearrangeret frokostordning** | **Forældrearrangeret madordning** |
| Takst, max  (pr. barn pr. måned i 11 måneder) | 450 kr. | 563 kr. (max 34 kr. pr. dag) | Ingen maksimumstakst, men prisen skal afspejle udgifterne ved ordningen |
| Administration | Forvaltning | Forældre | Forældre |
| Tilskud | Friplads- og søs- kendetilskud | Fripladstilskud | Ikke økonomisk tilskud |

Efter forældreafstemningen indgås aftale med en leverandør
om levering af frokost til de institutioner, der har valgt en frokostordning.
Det forventes, at der skal udarbejdes et udbud, hvis mere end to til tre institutioner
ønsker en kommunal frokostordning. Ifølge udbudsreglerne skal en opgave sendes
i udbud, hvis prisen er højere end 1.500.000 kr. over en fireårig periode. Et
eventuelt udbud udarbejdes med en aftaleperiode på to år.

Afstemningen afholdes i august 2018. Det sikrer, at der
tidsmæssigt er mulighed for eventuel udarbejdelse af udbud jævnfør udbudsloven.

**INDDRAGELSE**

På baggrund af Byrådets beslutning i denne sag udarbejder
Børn og Skole en konkret vejledning til daginstitutionerne. Der udarbejdes
herudover også en informationskampagne til forældrene, der bl.a. indeholder et
informationsbrev, en FAQ (ofte stillede spørgsmål) samt artikel og video fra en
institution, der har frokostordning i dag. Materialet til forældrene udarbejdes
i dialog med områdeledere og forældrebestyrelser. Materialet udsendes i juni
2018.

Områdelederne og bestyrelserne orienteres om den forventede
procedure i maj 2018. Efter afstemningen i august 2018 inddrages
forældrebestyrelserne i de dagtilbud, der har valgt frokostordning, i
udarbejdelse af kravspecifikationer inden indhentning af tilbud eller
gennemførelse af udbud (jf. angivelse af udbudsgrænsen ovenfor).

**INDSTILLING**

Direktøren for Børn og Skole indstiller til Byrådet:

1. At forældrenes/forældrebestyrelsens afstemning om den kommunale
frokostordning gælder for perioden 1. januar 2019 til og med 31. december 2020.

2. At taksten for den kommunale frokostordning maksimalt kan udgøre 450 kr.
(2018-priser) pr. barn pr. måned i 11 måneder.

3. At taksten for den forældrearrangerede frokostordning maksimalt kan
udgøre 563 kr. (2018-priser) pr. barn pr. måned i 11 måneder og 34 kr. pr. dag,
hvis ordningen kun gælder enkelte dage.

**BESLUTNING**

***Børne- og Skoleudvalget, 3. maj 2018:***

Fraværende:Sonny Jacobsen

Indstilles godkendt.

***Økonomiudvalget, 22. maj 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Bilag 1: Frokost- og madordninger jf. Dagtilbudsloven | 710-2018-87262 |
| Bilag 2: Oversigt over hvilke institutioner, der betragtes som én enhed | 710-2018-87268 |